เราควรทำประกันสุขภาพก่อนที่จะป่วยเป็นโควิด เพราะเหตุใด
ถ้าถามว่า ควรทำประกันสุขภาพ หรือ ประกันโควิดก่อน? ตอบได้เลยว่า “ควรทำประกันสุขภาพก่อน” เพราะในชีวิตจริง ไม่ได้เจอแค่เชื้อโควิดเพียงอย่างเดียว แต่อาจจะเจอโรคร้ายแรงอื่น ๆ ในอนาคตด้วย เช่น โรคมะเร็ง โรคหัวใจ โรคอัลไซเมอร์ เป็นต้น และที่สำคัญประกันสุขภาพเอง นอกจากจะคุ้มครองในด้านค่าใช่จ่ายโรคร้ายแรงต่าง ๆ แล้ว ยังครอบคลุมไปถึงค่าใช้จ่ายการรักษาพยาบาลจากการติดเชื้อโควิด-19 ด้วย

ความจริงแล้ว ในเรื่องของการรักษาโรคโควิด-19 ทางสำนักงานหลักประกันสุขภาพแห่งชาติ (สปสช.) ก็ให้สิทธิ์ในการรักษาผู้ติดเชื้อโควิดโดยไม่มีค่าใช้จ่ายทั้งการรักษาในโรงพยาบาลของรัฐและเอกชนอยู่แล้ว ซึ่งถ้าอยากได้ความอุ่นใจเผื่อในกรณีที่อาจเป็นโรคอื่นด้วย การซื้อประกันสุขภาพก็ตอบโจทย์ที่ครอบคลุมการรักษาโรคโควิด-19 และโรคอื่นเช่นเดียวกัน

แล้วจำเป็นต้องซื้อประกันภัยโควิด-19 หรือเปล่า ? แน่นอนว่า ประกันสุขภาพ เป็นสิ่งที่ควรมี แต่ก็ต้องยอมรับว่า ประกันภัยโควิด-19 ยังคงมีความจำเป็น โดยเฉพาะประกันภัยโควิดแบบเจอจ่ายจบ เพราะการติดเชื้อชนิดนี้ หากต้องกักตัวรักษาเป็นเวลานาน อาจจะทำให้ไม่สามารถออกไปทำงานหารายได้มาจุนเจือครอบครัวได้

ดังนั้น ประกันภัยโควิด ที่ให้ความคุ้มครองแบบเจอจ่ายจบ ก็จะช่วยให้มีเงินก้อน มาจุนเจือครอบครัว หรือ ใช้ดูแลตัวเอง ได้ดีขึ้น เพียงแต่ต้องอย่าลืมว่าประกันชนิดนี้ส่วนใหญ่จะคุ้มครอง “ผู้ที่ป่วยด้วยโรคโควิดครั้งแรก” เท่านั้น ซึ่งหมายความว่า จะไม่สามารถทำเป็นครั้งที่สองได้อีกนั่นเอง

สรุปคือ ถ้าทำประกันสุขภาพ มีโอกาสจะได้ความคุ้มครองในระยะยาวกว่า เมื่อเทียบกับการทำประกันภัยโควิดแบบเจอจ่ายจบ ที่อาจจะได้รับเงินก้อนเพียงครั้งแรกครั้งเดียว และที่สำคัญต้องรู้ว่า ถ้ายังไม่ได้ทำประกันสุขภาพเอาไว้ก่อนที่จะป่วยเป็นโควิด ก็อาจหมดสิทธิ์จะทำประกันสุขภาพไปเลยก็เป็นได้
ข่าวเศรษฐกิจและการเงิน,ตลาดการเงิน & ผลิตภัณฑ์และบริการทางการเงิน